172 norske beslag i nordisk tollaksjon

Norske tollere har gjort beslag i 172 postsendinger i en felles nordisk kontrollaksjon.

Syntetisk cannabis

Norske tollere har beslaglagt 172 postsendinger i nordisk kontrollaksjon som spesielt rettet seg mot syntetisk narkotika.

-Aksjonen rettet seg primært mot de nye psykoaktive narkotiske stoffene, men tollerne beslaglegger selvsagt det de ellers måtte finne av narkotika, doping og ulovlige legemidler.

Totalt ble 172 sendinger beslaglagt i de to ukene aksjonen varte. 45 av disse sendingene inneholdt syntetisk narkotika, sier underdirektør Jørn Ferner Bergersen i analyseseksjonen i Toll- og avgiftsdirektoratet.

Fra Storbritannia

Dette er en liten økning fra en tilsvarende aksjon i fjor. De fleste beslaglagte sendingene kommer fra Storbritannia, noe Tollvesenet også har sett tidligere. Deretter følger sendinger fra Nederland og Polen.

Mange kjent av Tollvesenet fra før

-Blant mottakerne av de ulovlige sendingene er 54 prosent kjent av Tollvesenet fra tidligere. To personer står som mottakere av henholdsvis seks sendinger med ecstasy og fem sendinger med ulovlige legemidler i løpet av de to aksjonsukene.

Den ene personen er godt kjent av tollvesenet tilbake til 2007. Fra 2012 og fram til nå er det gjort 51 beslag i sendinger med denne personen som mottaker, og vedkommende er politianmeldt 42 ganger i denne perioden, opplyser Jørn Ferner Bergersen.

Han poengterer viktigheten av å få flest mulig av disse nye stoffene inn på Narkotikalista.

Dette skjer best ved omfattende etterretningsvirksomhet, flere kontroller, at Tollaboratoriet analyserer og identifiserer faktisk innhold og en god dialog med Statens Legemiddelverk.

—

Foto / input : Tollvesenet